Ալեքսեյ Միրանչուկ

Ալեքսեյ Անդրեևիչ Միրանչուկ (, ), ռուս ֆուտբոլիստ, «Ատալանտա» ակումբի և Ռուսաստանի հավաքականի կիսապաշտպան։ Ռուսաստանի առաջնության 2017/2018 մրցաշրջանի չեմպիոն, Ռուսաստանի գավաթի կրկնակի դափնեկիր, 2018 թվականի աշխարհի առաջնության մասնակից, Ռուսաստանի սպորտի վաստակավոր վարպետ (2018)։ Ֆուտբոլիստ Անտոն Միրանչուկի երկվորյակ եղբայրն է։

Ակումբային կարիերա 
Ալեքսեյ Միրանչուկը ֆուտբոլով զբաղվել սկսել է հայրենի Կուբանի Սլավյանսկի «Օլիմպ» ֆուտբոլային ակումբում մարզիչ Ալեքսանդր Նիկոլաևիչ Վորոնկովի գլխավորությամբ։ Եղբոր հետ միասին մի քանի տարի խաղացել է տեղի թիմում, ինչից հետո Մոսկվայի «Սպարտակի» սելեկցիոներներ Բորիս Ստրելցովն ու Ալեքսեյ Լեոնովը հինգ պատանիների թվում ընտրել են նաև եղբայրների մայրաքաղաքային ակումբի ակադեմիայի համար։ «Կարմրասպիտակների» կազմում Ալեքսեյն ու Անտոնը մանսակցել են մանկական տարբեր մրցումների, այդ թվում նաև միջազգային։ Սակայն շուտով հեռացվել են ֆիզիկական ուժի բացակայության պատճառով։

Նույն թվականի ամռանը նրանք դիտումների են մասնակցել Մոսկվայի «Լոկոմոտիվ» ակումբի դպրոցում, ինչից հետո ընդգրկվել են 1995 թվականի թիմի կազմում Սերգեյ Պոլստյանովի գլխավորությամբ։ Թիմի հետ միասին երկու անգամ դարձել է Ռուսաստանի չեմպիոն։ 2012 թվականի հուլիսի 8-ին Ալեքսեյ Միրանչուկը գոլ է խփել Կրիմսկում անցկացվող եզրափակիչ խաղում՝ «Լոկոմոտիվին» պարգևելով երկրորդ տիտղոսը։ Պատանի «երկաթուղայինները» հաղթել են «Կրասնոդարին» 2:0 հաշվով, իսկ Միրանչուկը մրցաշարի արդյունքներով ճանաչվել է լավագույն հարձակվող։ Նույն թվականի հոկտեմբերին «Լոկոմոտիվի» պատանեկան թիմը հաղթել է Սոչիում անցկացվող Ռուսաստանի ֆուտբոլի միության գավաթի խաղարկությունում՝ իրենց տարիքային խմբում։ Եզրափակիչ խաղում 5:0 հաշվով ջախջախվել է Մոսկվայի «Դինամոյի» թիմը։ Ալեքսեյը ճանաչվել է մրցաշարի լավագույն խաղացող։ 2012 թվականի աշնանը Ալեքսեյ Միրինչուկը կատարել է իր նորամուտը Ռուսաստանի երիտասարդական առաջնությունում։ Նոյեմբերի 3-ին՝ ԲԿՄԱ ակումբի դեմ արտագնա խաղի ավարտից 16 րոպե առաջ, փոխարինել է Կամիլ Մուլինին։

2013 թվականի ձմեռային հավաքներն սկսել է Սերգեյ Պոլստյանովի գլխավորությամբ։ Սակայն փետրվարին «Լոկոմոտիվի» գլխավոր մարզիչ Սլավեն Բիլիչը Միրանչուկին կանչել է գլխավոր թիմ։ Իսպանիայում անցկացվող հաջորդ հավաքին նա արդեն մեկնել է հիմնական կազմի հետ։ 2013 թվականի ապրիլին խփել է իր առաջին գոլը երիտասարդական թիմի կազմում. ապրիլի 12-ին գրավել է «Զենիթի» դարպասը՝ «Լոկոմոտիվին» օգնելով հաղթել 4:2 հաշվով։

2013 թվականի ապրիլի 20-ին Միրանչուկը կատարել է իր նորամուտը Ռուսաստանի Պրեմիեր լիգայում։ «Կուբան» ակումբի դեմ արտագնա խաղում նա դաշտ է դուրս եկել թիմի մեկնարկային կազմում։ Խաղալով 86 րոպե՝ նա իր տեղը զիջել է Մաքսիմ Գրիգորևին։ Առաջնությունում իր առաջին գոլը Միրանչուկը խփել է մայիսի 5-ին՝ «Ամկար» ակումբի դեմ արտագնա խաղում։ Առաջին խաղակեսի վերջում Մայկոնի կատարած փոխանցումից հետո Միրանչուկը գրավել է Սերգեյ Նարուբինի պաշտպանած դարպասը։

2015 թվականի ապրիլին Միրանչուկը ճանաչվել է «Լոկոմոտիվի» լավագույն խաղացող՝ դառնալով երկրպագուների ամենամսյա քվեարկության հաղթող։ Մայիսին «Լոկոմոտիվը» Միրանչուկի գոլի շնորհիվ ավելացված ժամանակում հաղթել է «Կուբանի» դեմ խաղում և նվաճել Ռուսաստանի գավաթը։ 2015 թվականի մայիսին Միրանչուկը երկրպագուների կողմից կրկին ընտրվել է ամսվա լավագույն խաղացող։

2015/2016 մրցաշրջանի սկզբում Միրանչուկը խաղացել է թիմի հիմնական կազմում՝ օգնելով «Լոկոմոտիվի» հինգ խաղ անընդմեջ անցկացնել առանց պարտության։

Կարիերան հավաքականում 
2012 թվականի դեկտեմբերին Ռուսաստանի պատանեկան հավաքականի մարզչական շտաբը Դմիտրի Ուլյանովի գլխավորությամբ Ալեքսեյ Միրանչուկին հրավիրել է թիմի մարզական հավաքներին Գրանատկինին նվիրված մրցաշարից առաջ։ Ալեքսեյը մասնակցել է բոլոր հինգ խաղերին և հավաքականի հետ դարձել մրցաշարի հաղթող։ Խմբային փուլում Ռուսաստանի հավաքականը հաղթել է Լատվիայի հավաքականին, Հունաստանի ու Սլովենիայի հետ խաղերն ավարտվել են ոչ-ոքի, իսկ կիսաեզրափակչում ու եզրափակչում ջախջախվել են Ուկրաինայի ու Սանկտ Պետերբուրգի հավաքականները։

Սեպտեմբերի 6-ին Ալեքսեյ Միրանչուկը կատարել է իր նորամուտը երիտասարդական հավաքականի կազմում՝ փոխարինման դուրս գալով Սլովենիայի դեմ խաղում։ Սեպտեմբերի 10-ին մասնակցել է Բուլղարիայի հավաքականի դեմ խաղին։ Հոկտեմբերի 11-ին կրկին խաղացել է ընդդեմ Բուլղարիայի հավաքականի։ Հոկտեմբերի 15-ին առաջին անգամ դաշտ է դուրս եկել թիմի մեկնարկային կազմում՝ մասնակցելով Դանիայի դեմ խաղին։

Տասնյոթ տարեկան հասակում ընդգրկվել է Ռուսաստանի հավաքականի ընդլայնված հայտացուցակում՝ մասնակցելու 2014 թվականի աշխարհի առաջնության որակավորման խաղերին։ Ընդգրկվել է հավաքականի ընդլայնված հայտացուցակում Ավստրիայի ու Հունգարիայի հավաքականների դեմ խաղերից առաջ։

Առաջին հավաքականի կազմում իր նորամուտը կատարել է 2015 թվականի հունիսի 7-ին՝ փոխարինման դուրս գալով Բելառուսի հավաքականի հետ ընկերական խաղի 71-րդ րոպեին և առաջին իսկ խաղում խփել է հաղթական գոլ։

ՖԻՖԱ-ի կողմից ճանաչվել է Ռուսաստանի երեք ամենատաղանդավոր երիտասարդ ֆուտբոլիստներից մեկը 2017 թվականի Կոնֆեդերացիների գավաթի խաղարկությունից առաջ։

2018 թվականի մայիսի 11-ին ընդգրկվել է Ռուսաստանի հավաքականի ընդլայնված հայտացուցակում՝ մասնակցելու 2018 թվականի աշխարհի առաջնությանը։ Նույն թվականի հունիսի 3-ին ընդգրկվել է աշխարհի առաջնության վերջնական հայտացուցակում։ Մրցաշարի ընթացքում մասնակցել է Ուրուգվայի դեմ խաղին, որտեղ Ռուսաստանը պարտվել է  0։3 հաշվով։

Ձեռքբերումներ 
Թիմային
  «Լոկոմոտիվ» (Մոսկվա)
 Ռուսաստանի չեմպիոն (1) – 2017/18
 Ռուսաստանի առաջնության բրոնզե մեդալակիր (1) – 2013/14
 Ռուսաստանի գավաթակիր (2) – 2014/15, 2016/17
Անհատական
 Ռուսաստանի առաջնության լավագույն խաղացող – 2013/14
 Ռուսաստանի լավագույն երիտասարդ ֆուտբոլիստ – 2015 («Առաջին հնգյակ» ազգային մրցանակ)
 Ռուսաստանի ֆուտբոլի առաջնության ամսվա լավագույն խաղացող – 2017 թվականի հոկտեմբեր

Ելույթների վիճակագրություն

Ակումբային վիճակագրություն 
2017/18 մրցաշրջանի վերջի տվյալներով

Ելույթներ հավաքականում

Ալեքսեյ Միրանչուկի խաղերը Ռուսաստանի հավաքականի կազմում 

Ընդհանուր՝ 18 խաղ / 4 գոլ, 6 հաղթանակ, 5 ոչ-ոքի, 6 պարտություն

Ծանոթագրություններ

Արտաքին հղումներ 

 Ֆուտբոլիստի էջը «Լոկոմոտիվի» պաշտոնական կայքում
 
 Ֆուտբոլիստի էջը Ռուսաստանի Պրեմիեր լիգայի պաշտոնական կայքում
 
 Ֆուտբոլիստի էջը «Ռուսաստանի ֆուտբոլի հավաքական» կայքում

Ֆուտբոլի կիսապաշտպաններ
Ռուս ֆուտբոլիստներ
Ռուսաստանի հավաքականի ֆուտբոլիստներ
Լոկոմոտիվ Մոսկվայի ֆուտբոլիստներ
2018 թվականի ֆուտբոլի աշխարհի առաջնության մասնակիցներ
Ռուսաստանի Պրեմիեր Լիգայի խաղացողներ
ՈՒԵՖԱ Եվրո 2020-ի ֆուտբոլիստներ